LidanRubinov/Halacha-QA huggingface dataset:
שאלה: גויים בעליה מברית המועצות: שנים רבות ציפינו והתפללנו לעליית היהודים מברית המועצות לשעבר, והנה כאשר נפתחו השערים הגיעה אכן עלייה גדולה, אך למרבה הצער יחד עם המוני היהודים הגיעו גם המוני גויים, מהם בני יהודים ומהם קרובים רחוקים ומהם גויים גמורים, האם ראוי לשמוח על עלייה זו? במיוחד מדאיגה העובדה שרוב הגויים הללו נחשבים כישראלים, ויש חשש שצעירים חילונים יתחתנו עמהם.
תשובה: למרות הצללים שמלווים את עליית יהודי ברית המועצות לשעבר, יש לשמוח על עלייתם. וכך היה מו"ר הרב צבי יהודה הכהן קוק זצ"ל חוזר ומזכיר את דברי הירושלמי (קידושין פ"ד מ"א): "גדול קידוש ה' מחילול ה'". והיה שואל, מה החידוש בזה, הרי ברור שקידוש ה' הוא טוב וגדול מחילול ה'. "אלא שישנם לפעמים מצבים מיוחדים בהם נפגשים יחד דברים גדולים ומסובכים מאוד. באותו עניין עצמו קיים גם קידוש ה' וגם חילול ה', מצב זה הוא קרוב למצבנו עכשיו במדינה, בעניניה הציבוריים חברתיים (נאמר בשנת תשל"ג). חילול ה' הוא הדבר היותר נורא והיותר גרוע שבעולם. לעומת זאת ערך כל המצוות הוא להרבות קידוש ה'. כשיש מצב בחיי היחיד או בחיי הציבור והחברה, בו יש צדדים של קידוש ה' וגם של חילול ה', רחמנא ליצלן, באים למבוכה נוראה, מה עלינו לעשות?  יש נוסח האומר שבמצבים כאלה: "שב ואל תעשה עדיף". כנגד זה באה הדרכת ח   אם אתה יודע שבאמת יש מציאות של קידוש ה' כשצד חילול ה' מפריע, בכל זאת צריך גבורה לעשות את קידוש ה', למרות הצד של חילול ה'. זהו פסק הלכה: צד קידוש ה' הוא מכריע ועדיף על הצד השלילי (שיחות הרצי"ה שמות ע' 369). עם זאת עלינו לעשות ככל שביכולתנו כדי לקלוט את היהודים שעלו לארץ, ולקרבם לתורה לעם ולארץ. ולממש את מלא הפוטנצייאל האדיר הטמון בהם, הן מבחינה אינטלקטואלית והן מבחינת כוחות הנפש החדשים העשויים להצמיח פטריוטיזים יהודי בריא וישר. גם את בני היהודים הרוצים להתגייר, וכל גוי הגון החפץ באמת להתגייר, עלינו לקרב בעבותות האהבה, כדרך שקרב הלל הזקן את הגרים שבאו לפניו, והבחין בהם שהם רוצים באמת להצטרף לעם ישראל, למרות שהיו להם טעויות חמורות בהבנת היהדות (שבת לא, א). במקביל עלינו לפעול כדי לשנות את ההנחיות הניתנו לאנשי הסוכנות היהודית, שכיום ממריצים גויים לעלות ארצה, ועליהם לקבל הנחיות חדשות על פיהם יפעלו להעלת יהודים, וקרובי יהודים החפצים באמת ובתמים להתדבק בעם ישראל ותרבותו.
שאלה: בד"ץ "שמן המשחה": לאחרונה נתקלתי בתעודת כשרות של גוף המציג עצמו בשם "משמר הקודש - שמן המשחה". האם הוא מוכר לכם והאם אפשר לסמוך על תעודת כשרות זאת?
תשובה: בד"ץ זה אינו מאושר על ידינו בשום אופן. בביקורת שערכנו במספר מקומות שתחת השגחתם מעולם לא פגשנו משגיח, מצאנו גבינות עכו"ם, עלי ירק רגילים, אין פיקוח לעניין שבת. החמור מכל הוא שהם מציינים את המילה "בד"ץ" למרות שבמקרה הטוב הכשרות היא רגילה ומטה.
שאלה: תפילת תשלומין: אם הפסדתי תפילה ואני מעוניין להשלימה, האם אני צריך לומר לפני זה משהו המציין שהתפילה המסויימת באה במקום התפילה שאני רוצה להשלים?
תשובה: אינך צריך לומר דבר לפני תפילת תשלומין.
שאלה: ברכת הגומל על פיגוע: מי שהיה כ-50 מטר סמוך לבית הקפה בנתניה שבו אירע היום הפיגוע ולא נפגע - האם עליו לברך "הגומל"?
תשובה: אם הפיגוע היה עלול לפגוע גם בו הוא חייב בברכת הגומל, כגון שרסיסים הגיעו גם אליו או שהוא נפל וכדו'. לתשובת הרב זלמן מלמד.
שאלה: רישום שם הילד בתעודת הזהות: בברית קראנו לבננו בשם הכולל גם את שם סבי כשם שני. בעת הרישום במשרד הפנים קרתה טעות ולא נרשם שמו השני. האם יש לחשוש? מה השם הקובע?
תשובה: אין שום בעיה בכך והשם הקבוע הוא השם שנקרא בברית ושקוראים אח"כ לאדם. אפשר לשנות חזרה את השם במשרד הפנים במקרה שהם לא שובתים. הרב רואי מרגלית בשם הרה"ג זלמן מלמד.
שאלה: תשובה לפושעים: למה בתפילת שמונה עשרה אנו מתפללים ש"כל אויבי עמך מהרה יכרתו וכו ", למה אנחנו לא מתפללים שהם יחזרו בתשובה?
תשובה: יש רשע בעולם ונגד הרשע הזה צריך להילחם ואין לו תקנה אלא בסילוקו, כי הוא שורשי ומהותי כמו לדוגמא: עמלק שנצטוינו למחותו. ולכן אין אנו מסכימים לנוסח הרפורמים בהגדה של פסח: שפוך "אהבתך" על הגויים אשר לא ידעוך (במקום "חמתך"). אמנם יש מקום לחזרה בתשובה, כמו אדם שעבר עבירה שהוא מתנתק מעבירתו אבל אי אפשר להגיד לרשע להתנתק מרשעותו. הרב רואי מרגלית.
שאלה: עלית נשים להר הבית: מה ההלכות לגבי עליית נשים נשואות להר הבית?
תשובה: חשוב שהנשים תתמוכנה במאבק למען העליה להר הבית, אך לא על ידי עליה להר הבית ממש משום שיש בכך בעיות הלכתיות סבוכות שלא כאן המקום לפרטן.
שאלה: תמונת רעייתי ללא כיסוי ראש: בסלון בתינו יש צילום של רעייתי ואני בתמונה מתקופת האירוסין. רעייתי כמובן ללא כיסוי ראש. האם יש בעייה בכך לשים תמונה זו בסלון כששכנים או אורחים יושבים אצלנו בסלון או בכלל?
תשובה: אין שום בעיה בכך כי באותה עת היא לא הייתה חייבת לכסות את ראשה.
שאלה: ממזר ויהדות: יש לי חבר שנולד ברוסיה,הוא עלה לארץ בגיל 14 דרך נעל"ה (נוער עולה ללא הורים) ותוך כדי כך חזר בתשובה. הוא השתלב בישיבה תיכונית ואח"כ עשה מסלול של ישיבת הסדר. אבא שלו התחתן פעם ראשונה עם אישה יהודייה בנישואים אזרחיים (באוקריאנה) ולא כדת משה וישראל, אח"כ הם התגרשו גם בנישואים אזרחיים, יותר מאוחר אבא שלו התחתן עוד פעם בנישואים אזרחיים (גם באוקריאנה) עם אישה יהודייה ונולדו להם ילדים (ביניהם הוא), שאלתי היא: האם הוא נקרא ממזר ע"פ התורה וההלכה, הרי אם מלכתחילה אביו לא התחתן כדת משה וישראל ונולד לו מישהו ואח"כ התגרש ועוד פעם התחתן זה כאילו נולד לו עוד ילדים בתוך נישואים אחרים? אני לא כ"כ מבינה את העניין וזה חשוב לי מאוד לדעת. אמרו לי פעם שלפעמים היו נותנים שוחד לאנשים ברוסיה תמורת תעודה שאתה יהודי (גם ללא יהודים) האם זה נכון וזה יכול לגרום לנו לפקפק ביהדות האנשים ממוצא רוסי למרות שהם יודעים ובטוחים שאימם יהודייה? ידוע לי שכשזוג הולך להתחתן הוא הולך לרבנות ושמה כל אחד צריך להוכיח ולהביא עדים שהוא אכן יהודי, האם זה נכון? ובהתאם לשאלה הזאת האם גם בודקים אם בן-אדם ממזר או לא הרי אי אפשר לתת למישהו להתחתן אם הוא ממזר?
תשובה: הבן טהור ואינו ממזר כי הוריו נישאו בנישואין אזרחיים שאין להם תוקף הלכתי. אומנם לכתחילה אנו דורשים גט מנישואין אזרחיים, אולם במקרה שלך לא ידרשו גט כדי לא להוציא על הבן לעז שהוא ממזר חלילה. איננו סומכים על תעודות רוסיות לא על רשיון נהיגה ולא על תארים אקדמאיים אלא לאחר בדיקה והוא הדין לאישורי יהדות. בודקים כל אדם לפי מוצא משפחתו. כל יליד חו"ל הבא להינשא צריך להמציא אישורים שהוריו יהודים. אין כמעט ממזרים. כשיש ספק על מעמדו של אדם בי"ד קובע את מעמדו. גם ביה"ד נזהר מאוד לא לקבוע ממזרות אלא במקרים חריגים ביותר.
שאלה: מתי להשלים חלקים בתפילה?: כאשר אדם מאחר לתפילה ונאלץ לדלג על חלק מפסוקי דזמרה, כתוב בספרי ההלכה ש"ישלים לאחר התפילה", אך לא מוגדר מתי זה "לאחר התפילה". האם מותר להשלים בין סיום שמונה עשרה שלי לתחילת חזרת הש"ץ? האם מותר להתחיל להשלים אז בידיעה שלא אספיק להשלים את הכל, ואת השאר אשלים לאחר "עלינו לשבח"?
תשובה: מותר להשלים בין סיום שמונה עשרה לתחילת חזרת הש"ץ וכן מותר להתחיל להשלים על דעת זה שתסיים רק אחרי התפילה.
שאלה: "אדר היקר" - מה זה?: מה המקור לשם "אדר היקר"?
תשובה: אדר זה ראשי תיבות אליהו דוד רבינוביץ הנקרא האדר"ת. 'אדר היקר' הוא שם הספר שכתב עליו הרב קוק.
שאלה: להרעיל את אליעזר: חברה של אימי קראה מדרש וכתוב בו שעבדי בתואל ניסו להרעיל את אליעזר על פי מצוות בתואל, ומלאך ה' התערב ואת קערת המזון המורעלת שם לבתואל ואת קערת המזון הרגילה נתן לאליעזר, בתואל אכל ומת במקום אליעזר. אם המדרש, אנחנו מבקשות לדעת מה הסיבה שבתואל רוצה להרעיל את אליעזר, שבסך הכל בא לבקש את ידה של רבקה ליצחק, מה המסר שבסיפור זה?
תשובה: יתכן וכוונת המדרש להראות עד כמה גדול הפער והתהום בין ישראל לגויים שאפילו הקרובים לנו קרבת משפחה מבקשים לפגוע בנפשנו מתוך שנאת דרכנו הרוחנית בצורת חיינו על פי האמונה. ועל כן הם מוכנים אפילו לסכן את הצלחתם ובלבד שיפגעו בנו.
שאלה: גזל בחולצה שיבטית: אני מדריכה, לפני שנה הדפסנו חולצה שבטית עם כל השמות של החניכים. כשקיבלנו את החולצות ראינו ששכחנו לכתוב שם של חניכה. אותה החניכה די נעלבה, אז לקחנו עט מיוחד לחולצות והוספנו את שמה. אבל דווקא בחולצה שלה, הייתה לנו פשלה ונמרח לנו השם שלה שהוספנו. היא ממש כעסה ולא רצתה לקבל את החולצה. אני לא זוכרת מה קרה עם החולצה אבל עכשיו, אחרי שנה, היא דורשת את כספה על כך שלא קבלה את החולצה. האם עלי לתת לה כסף?
תשובה: נראה לי שאם החניכה לא קיבלה את החולצה הרי בצדק יש להשיב לה את כספה. אמנם אם תמצא החולצה אפשר למסור את החולצה עם פיצוי כלשהו על הכתם שנגרם. אך כל זמן שהחולצה איננה יש להשיב את כספה במלואו.
שאלה: ביטול תורה מהו?: בעלי אברך ומתמיד מאד בלימוד גם מחוץ לשעות הסדר, דבר אשר דורש ממני הקרבה יתרה. מאוד קשה לנו לעשות את סדרי העדיפויות מתי עדיף שילמד ומתי לא?! 1.האם נכון לבטל תורה בכדי לעזור לאשה למרות שהיא יכולה מבחינה טכנית לעשות הכל לבד אך מבחינה נפשית היא זקוקה לזמן חופשי לצורך התאווררות? 2.האם בכדי לצאת לטייל עם המשפחה בימי שישי ניתן לבטל תורה למרות שהיציאה אינה הכרחית ממש אלא יותר לצורך הרחבת הנפש וחיזוק הקשרים המשפחתיים? 3.האם זה נחשב ביטול תורה כאשר הבעל לא מספיק ללמוד בגלל ההכנות לשבת?
תשובה: דרך לימוד התורה לאפשר חיים נורמלים, אמנם בצורה קצת מצומצמת אך לא לוותר עליהם לגמרי. כך נזכר בפרקי אבות שהתורה נקנית במעט שינה במעט תענוג אך לא ללא תענוג או ללא שינה וכדומה. ברור שגם חיי משפחה נורמלים צריכים להכלל בתוך מסגרת החיים. עד כמה צריכה אישה לוותר על זכיותיה למען לימוד התורה הכל תלוי ביכולתה לעמוד בכך. היתה רחל אשתו של ר' עקיבא שיכלה להתקיים עשרים וארבע שנה ללא בעל, כשם שגם ר' עקיבא למד עשרים וארבע שנה ללא אשה וללא בית. אנחנו לא נוכל לנסות אתגרים כאלו כי איננו בעלי כוחות עצומים כל כך, ולכן, אם האשה צריכה להתאוורר בזמן חופשי כדי שלא "תקרוס" באופן גופני או נפשי מותר לה לבקש מבעלה לבטל תורה לשם כך. כמו כן אפשר לצאת לטיול מפעם לפעם אם יש צורך בחיזוק הקשר המשפחתי. כמובן שיש למדוד איתה הצורך על פי היכולת לקיים קשרים אלו גם ללא טיולים. מובן מאליו שאם הכנות השבת גורמות ביטול תורה אין בזה משום סרך עבירה שהרי גדולי האמוראים עסקו בהכנות לשבת.
שאלה: ביטול ב-60 בסיר של אורז: אורז חם שבושל פרוה אך בסיר בשרי. עורבב במזלג שהיו בו שאריות בשר. מה דינו של האורז? האם מותר לאכול אח"כ חלבי? יש שישים כנגד הבשר.
תשובה: אם באורז יש רק טעם בשר ללא חתיכה ממש אז לדעת הספרדים מותר לאכול אח"כ חלב כדין מרק בשר ללא בשר שמותר לאכול לאחריו מאכלי חלב אך חכמי אשכנז מחמירים בכגון זה ומקפידים לחכות לפני אכילת מאכלי חלב כמו שמחכים לאחר אכילת מאכלי בשר רגילים. ואם אין אפילו טעם של בשר באורז אין צורך לחכות לאחר אכילת האורז אך אסור לאכול את האורז ביחד עם מאכלי חלב.
שאלה: חתן בבית קברות: האם לחתן בשנה הראשונה לנישואין מותר להיכנס לבית קברות?
תשובה: כן, אין איסור לחתן להכנס לבית הקברות.
שאלה: נשים לא צנועות ביישוב: אני גר בישוב כ- 17 שנה והתקבלו תמיד משפחות שבהן הנשים כיסו את ראשיהן לגמרי ולא לבשו מכנסיים. לפני זמן לא רב התחילו להגיע משפחות שהאישה מגלה הרבה שיער מאחור וגם יש "אופנה" חדשה שהן לובשות מכנסיים מתחת לחצאית קצרה - גם בשבתות. חוץ מזה שזה מאד מפריע, רציתי לשאול האם עלי לפנות לרב הישוב שיעיר על כך לכלל הציבור?
תשובה: אני מניח שהרב בישוב מודע לתופעה ואין צורך לעורר אותו לכך ואם הוא לא יוצא נגדה בגלוי מסתמא יש לכך סיבות. אך אתה יכול לפנות אל הרב כדי לקבל ממנו עצה איך אתה צריך להתיחס ולהרגיש כלפי אותם אנשים. חכמינו לימדו אותנו לומר דבר הנשמע, ולא לומר דבר שאינו נשמע, ולכן תמיד צריך לשקול מה לומר ומה לא לומר.
שאלה: הבעל בתוך חדר הלידה: האם מותר לבעל להיות בחדר לידה וזאת כאשר אשתו אומרת שהיא צריכה אותו לצידה? בבית חולים שערי צדק בירושלים יש פרגוד מיוחד לכך בחדר לידה.
תשובה: אסור לבעל להיות עם אישתו בחדר לידה אפילו עם פרגוד, לשם כך אפשר לבקש מאחות או מהאם לשהות עם האשה. להרחבה בדעת הרב. יחס הרב לפסיקת רבנים אחרים.
שאלה: דג ובשר באותה צלחת: מדוע אסור לאכול דג ובשר באותה צלחת וסכו"ם?
תשובה: בדורות הקודמים נהגו שלא לאכול דג ובשר ביחד לא משום איסור אלא משום סכנה (צרעת), אך בימינו אנו נוהגים כדעת האחרונים שאומרים שהשתנו הטבעים אין טעם לנהוג זהירות זו ואפשר לאוכלם יחד. אורח חיים קע"ג (וכן במגן אברהם שם). להסבר דעת המגן אברהם.
שאלה: אפשר לטבול כלים בבית?: אלו אפשרויות ביתיות יש לטבילת כלים? האם מותר לטבול כלים בדלי שהתמלא במי גשמים?
תשובה: יש לנו כלל בהלכה שטבילה פסולה בכלים (אי אפשר להטביל כלי בתוך כלי) אפילו אם בתוך הכלי ישנם מי גשמים טבעיים, אלא אם כן ישנה שלולית טבעית בגודל של 400 ליטר בערך. כמובן שאפשר להטביל במעיין או במקווה או בים.
שאלה: הגנה על מאחזים או לימודים?: במקרה של פינוי ח"ו, האם עדיף להמשיך ללמוד או לעזור במאחז ולהתנגד לפינוי?
תשובה: כל אחד צריך להשמע להוראות ראש המוסד   הישיבה בה הוא לומד.
שאלה: הכשרת טוסטר אובן: האם ניתן להכשיר טוסטר אובן לבשרי, שלפני כן השתמשו בו גם לבשרי וגם לחלבי
תשובה: צריך להדליק אותו לכמה דקות בחום מקסימלי ואז הוא כמו חדש ואפשר להשתמש בו לבשרי. לתשובת הרב יעקב אריאל.
שאלה: איך אפשר להפר שבועה?: ידידה שלי שאלה מה יש לעשות כיוון שנשבעה בבן משפחה שלה בשבועה ולא קיימה את השבועה
תשובה: החברה שלך צריכה ללכת לרב היישוב שבו היא גרה (או רב אחר) ולבקש ממנו שימצא פתח להתיר לה את השבועה.
שאלה: קנייה בחנות בגדים שפתוחה בשבת: האם מותר לקנות בגדים בחנות שפותחת בשבת?
תשובה: מצד הדין הפשוט - מותר. אך אם הציבור הרחב היה מנהיג שלא לקנות בגדים מחנויות כאלה זה היה עוזר למנוע חילול שבת.
שאלה: השבת אבדה שקפצה לרשותו: בכיתה אצל בני לכל ילד יש מדף. בני מצא במדף שלו שתי מחברות שאינן שייכות לו. הוא שאל את כל תלמידי הכיתה ואף אחד לא דרש אותם. מה עליו לעשות?
תשובה: אם במחברות אין סימן הילד צריך להכריז על המחברות למשך שבוע ימים. ואם לאחר זמן זה אין למחברות דורש אז הוא יכול לקחת אותם לעצמו.
שאלה: איסטניסט מבוגר ושמן: האם מבוגר שהוא איסטניס וגם שמן (מזיע הרבה) יכול להתקלח בשבת בבוקר לפני התפילה? באיזה אופן?
תשובה: במים חמים שהוחמו על ידי דוד חשמלי אסור להתקלח בשבת. אך במים שהוחמו בדוד שמש: אשכנזים מחמירים שלא להתקלח, וספרדים מתירים להתקלח. ולכל הדיעות מותר להתקלח במים קרים. אך לאדם שהינו איסטניס (ודינו כחולה שאין בו סכנה) מותר להקל ולהתקלח במים חמים מדוד שמש אפילו לשיטת האשכנזים.
שאלה: תכלת בטלית גדול או בטלית קטן?: יש לי תקציב מספיק כרגע לקניית סט אחד של פתיל תכלת. האם להטיל אותו בטלית קטן או בטלית גדול (יש לציין שאני לומד בישיבה תיכונית בה מחייבים ללבוש ציצית ואני חייב ללבוש טלית קטן)?
תשובה: טלית קטנה עדיפה, הן משום שאתה לובש אותה כל היום והן משום שהיא צנועה יותר.
שאלה: החלפת מזוזה בפלדלת: יש בבית הורי מזוזה ישנה (15 שנה בערך). חברים של הורי קנו להם מזוזה חדשה בכדי להחליף. הבעיה היא שבזמן התקנת הדלת, מוסמרה המזוזה לפלדלת ואין להסירה מבלי לשבור את בית המזוזה. מה כדאי לעשות? אינני רוצה בשבירת הבית הישן.
תשובה: כנראה שאין אופציה אחרת חוץ מלשבור את בית המזוזה, משום שאין לשים 2 מזוזות בכניסה אחת. בכל מקרה כדאי להוציא את המזוזה כדי לבדוק אותה (שהרי עברו 15 שנה מאז הבדיקה האחרונה).
שאלה: אכילה לפני הדלקת נרות: לפי ההלכה אסור לאדם לאכול לפני הדלקת נרות חנוכה. האם לאדם הנמצא בעיר אחרת ויקח זמן רב עד שיגיע לביתו, מותר לאכול באותה עיר שנמצא וכשיגיע לביתו ידליק?
תשובה: אסור לאכול סעודה ממש לפני הדלקת הנרות אך אפשר לטעום קצת כדי לשבור את הרעב.
שאלה: הנגינה- חטא?: אני מנגנת מוסיקה מכל הג אנרים והמוסיקה תהיה מקצועי בעתיד. הג אז- חטא?
תשובה: אין איסור בנגינת ג'אז. אך מכיוון שהמנגינה אמורה להביע משהו עמוק בנפש ואין קדושה בג'אז, ראוי שלא תנגני דברים כאלה.
שאלה: כתיבת סת"ם על ידי אשה: האם אשה רשאית לעסוק בכתיבת סת"ם?
תשובה: לא, אישה אסורה לכתוב ספרי תורה ומזוזות. יש שמתירים לאישה לכתוב מגילת אסתר משום שגם היא מחוייבת בקריאת המגילה, אך יש שאוסרים ואומרים שדין כתיבת מגילה הינו כדין כתיבת ספר תורה - ושניהם אסורים לה.
שאלה: למה נורת שבת בימינו?: קראתי לגבי הדלקת נרות שבת, שזהו מנהג שהיה לפני ימי החשמל להאיר את המקום שלא להתקל בחפצים. בימים אלו, מה משמעות הקדושה שבהדלקת נרות? האם זהו רק מנהג או מן התורה? למה דוקא האישה צריכה להדליק, הרי האחריות ל בית מוטלת על שני הצדדים? האם יש חשיבות ללהבה שבנר (החסד שמעל החומר והדין) האם זה קשור גם ל"נר ה' נשמת אדם"?
תשובה: עיקר החיוב שבהדלקת הנרות היא על הבעל, אך אנו נוהגים שהאישה מדליקה בתור שלוחה של הבעל ומסבירים זאת על פי חכמת הנסתר ש "האישה כבתה אורו של עולם" (האשה הביאה את המיתה לעולם וזה גם קשור ל"נר ה' נשמת אדם") ולכן בפועל היא מדליקה נרות שבת. (וכמובן אם האשה אינה מדליקה, הבעל חייב בהדלקה). בדורות הקודמים היו מדליקים נרות שבת ולא היה חשמל ובזמננו שיש חשמל יש שמתירים (הרב פראנק) להדליק גם על נורות חשמל. אך אנו ממשיכים להדליק בנרות משום שכך נהגנו במשך כל הדורות. (ומי שממש רוצה יכולה לברך ולהדליק את האור). ויש שאומרים שבימינו צריך לכוון בהדלקת הנרות גם על נורות חשמל.
שאלה: חייבים לתת גט כשאין ילדים?: אם זוג שנשוי כ-10 שנים ללא ילדים כאשר לבעל יש 2 ילדים מנישואיו הראשונים, האם האישה מחוייבת במתן גט אם הבעל דורש ממנה זאת?
תשובה: קודם כל האשה אף פעם לא נותנת גט, אלא להיפך הבעל נותן גט לאשתו. לכן השאלה היא אם הוא יכול לחייב אותה לקבל את הגט. נכון שכתוב בהלכה שזוג שאין להם ילדים 10 שנים צריכים להתגרש כדי שהבעל יכול לקיים מצות פרו ורבו עם אשה אחרת, אבל היום המצב קצת אחרת כיון שיש הרבה דרכי טיפול בבעיות פוריות, ולכן מן הראוי שזוג יבררו את סיבת העקרות ויטפלו בה ללא צורך בגירושין. בנוסף מי יכול לומר שסיבת האי-פוריות היא האשה אולי זה דווקא הבעל שיש לו בעיה, וגם אם הוא יתחתן עם אשה אחרת לא יהיו לו ילדים, ולמרות שיש לו כבר ילדים, לא אמרת בני כמה הילדים. המצב שלו יכול להשתנות עם השנים. לכן ראוי שיפנו למומחה שיבדוק את סיבת האי-פוריות לפני שיחשבו על גירושין. כדאי מאד גם לפנות לאחד מרבני מכון פוע"ה 026515050 והוא ישמח לייעץ לכם על איזה בדיקות צריך לעבור.
שאלה: האם כובע הוא אוהל?: האם ישנה בעיה לחבוש בשבת כובע או מגבעת שרדיוסה עולה על קוטר הראש ביותר מ-8 ס"מ (טפח)?
תשובה: הבעיה היא שמא תבנה אוהל ובאמת יש שאוסרים בגלל סיבה זו. אך רוב הפוסקים מתירים משום שאדם אינו לובש את הכובע לשם אוהל, ומוסיף המשנה ברורה שאין בניית אוהל בבגדים ולכן אני מתיר ללבוש כובעים כאלה.
שאלה: שיעור של הפרשת חלה: האם ישנו שיעור מסוים הנהוג או מקובל בנוגע להפרשת חלה עם ברכה או שאני פשוט יכול לקחת חתיכה קטנה מאוד ולהפריש עליה?
תשובה: השיעור המינימאלי שבו צריך להפריש חלה הינו קילו ורבע אך לא מברכים על הפרשת חלה זו. השיעור המינימאלי להפרשת חלה עם ברכה הינו 1.68 ק"ג. השיעור אותו צריך להפריש הינו כלשהוא ואין צורך להפריש הרבה מהבצק משום שבכל מקרה זורקים את החלה המופרשת ולא אוכלים אותה (אלא שורפים אותה בתנור עד שהיא נחרכת ואז זורקים אותה דרך כבוד). אמנם, בעבר כאשר היו מביאים את החלה המופרשת לכוהנים היו מביאים להם 1 24 מכל הכמות. שיעור הפרשת חלה הרב רואי מרגלית. דיני הפת שמפרישים ממנה חלה. האם ניתן להפריש למפרע חלה? כיצד לכפר על אכילת פת שלא הורמה חלתה?
שאלה: נטילת ידיים במקום מטונף: אני נוטלת ידיים בבוקר במקלחת שיש בה שרותים ומקפידה לסגור את מכסה האסלה. האם זה ר?
תשובה: כן, ואפילו בלי לסגור את האסלה משום שבתי הכסא של ימינו אינם כמו של פעם אלא הם הרבה יותר נקיים. ולכן אפשר ליטול ידיים בבית הכסא אך אין לברך בהם. להמשך הדיון בנושא. לתשובת הרב יעקב אריאל. לתשובת הרב זלמן ברוך מלמד.
שאלה: כלי זכוכית כשרים תמיד?: כוס זכוכית, האם היא פרוה מראש? אם משתמשים בה רק לתה או משקה קר אפשר לשתות בה על שולחן שהוא בשרי או חלבי?
תשובה: כן, כוס זכוכית היא פרווה, ומכיוון שזכוכית אינה בולעת, אפשר לשתות באותה כוס משקין של פרווה הן בארוחה חלבית והן בארוחה בשרית.
שאלה: חנוכת בית - עד מתי?: קנינו בית בשעה טובה השאלה שלי היא עד מתי אפשר לדחות את חנוכת הבית כיוון שאין באפשרותי לעשות מיד?
תשובה: חנוכת הבית עדיף לכתחילה לעשות תוך שלושים יום, אך בדיעבד אפשר לדחות אותה כמה שצריך.
שאלה: איך יתכן שיש הבדלים בין עדות?: מהו ההסבר לכך שיהודי ממוצא מסוים עושה פעולה שהיא עבירה, בעוד שאותה פעולה שעושה חבירו ממוצא אחר אינה נחשבת לעבירה? לדוגמא גלאט וקטניות בפסח.
תשובה: חכמים אמרו שאדם צריך לשמור את מסורת אבותיו על כן כל עדה צריכה לשמור על מנהגיה. עד אשר נזכה להקמת הסנהדרין שהיא תקבע דרך אחת לבל ישראל. רוב ההבדלים בין העדות אינם בדברים מהתורה אלא רק בהדורים והחמרות מדרבנן.
שאלה: שעון מעורר בשבת: מאוד קשה לי לקום לתפילת שחרית בשבת, אך הדבר מאוד חשוב ומשמעותי לי ומשפיע על כל אוירת השבת שלי. הציעו לי לשים שעון מעורר בפלאפון, אשר מצלצל במשך זמן מסויים ומפסיק לצלצל (אם לא מכבים אותו) אחרי כשעתיים. האם יש בכך בעיה הלכתית והאם הדבר פוגע ברוח השבת?
תשובה: מותר לך להשתמש בטלפון הסלולרי בתור שעון מעורר, ומותר להשתמש בו כמו שעון ולכן מותר לשים אותו בתוך ארון סגור לאחר שמתעוררים כדי שלא לשמוע את הצפצוף המתמשך.
שאלה: עניי עירך או עניי ארץ ישראל: אנו גרים בחו"ל לתקופת לימודי בעלי, אך ביתינו הוא בארץ. האם לשלוח צדקה לארץ או לתת ליהודים מקומיים?
תשובה: את עיקר הצדקה ראוי לתת לעניי ארץ ישראל ומקצת לעניי המקום כך נראה לי.
שאלה: שיער ארוך: שיער ארוך. האם יש איסור, בעיה או מגבלה אצל בן?
תשובה: יש בעיה הלכתית עם שיער ארוך אצל בנים משום שהשיער מהווה חציצה לתפילין ומעבר לכך ראוי להמנע משיער ארוך מפני כבודם של ישראל כדי שלא להתדמות לגויים. עוד בנושא זה.
שאלה: תפילה בהתלהבות: האם יש בעיה בתפילה בהתלהבות? אולי יש אנשים שמפריע להם שבן-אדם מתפלל בצורה שונה?
תשובה: המתפלל בציבור צריך להתחשב בציבור ולא להתנהג בצורה חריגה ומשונה בעיניהם. הדבר מפריע לתפילתם של אחרים.
שאלה: חיזוק מניין לפני הנץ: בישובנו יש מניין קבוע בשעה 6 בבוקר. המנין מצוצמצם מאוד (כ-5-6 אנשים שצריכים לצאת מוקדם לעבודה ועוד 4-5 אברכים שבאים להתפלל כדי לחזק את המנין). עכשיו כשהנץ בסביבות 6:20 האברכים מעדיפים להתפלל מאוחר יותר. האם עדיף להמשיך לחזק ולהתפלל במנין של 6 או להתפלל בנץ ובעצם לגרום להפסקת המנין הקבוע?
תשובה: כתבתי בפניני הלכה תפילה יא, ט: "מי שעומדות בפניו שתי אפשרויות, להתפלל במניין לפני הנץ, שהוא זמן תפילה בדיעבד  או להתפלל ביחיד אח"כ ב'ותיקין'. לדעת רבים מוטב שיתפלל ביחיד ב'ותיקין', ויש אומרים שמוטב להתפלל במניין לפני הנץ, ובלבד שיתחיל ברכות קריאת שמע אחר 'משיכיר'. ויש לשאול בזה שאלת חכם. ואם מפני שכמה מהמתפללים יחליטו להתפלל ב'ותיקין' ביחידות יתבטל המניין הקבוע - מוטב שכולם יתפללו במניין לפני הנץ". והוספתי בהערה: "ונלענ"ד שכדרך לרבים עדיף לשמור על התפילה במניין, שהתפילה במניין מתקבלת, וכח הציבור גדול לשמור על קביעות התפילה, ורק הרוצה מתוך חסידות להתפלל בותיקין יתכן שעדיף לו להתפלל בותיקין, אבל בסתם, מוטב להתפלל במניין לפני הנץ. וק"ו בישוב קטן, שמקצת המתפללים צריכים לצאת מוקדם לעבודתם, ואחר הנץ אין באפשרותם לקיים מניין, שזוהי שעת הדחק ועליהם לקבוע את המניין לפני הנץ. ואף היחידים שיכולים להתפלל אח"כ ראוי שישתתפו בו. (אמנם אם ירצו לקום מוקדם ולהשלים להם מניין ולענות לקדיש וקדושה, ואח"כ יתפללו ביחידות ותיקין - רשאים". ובטעם הדבר כתבתי שם: "למדנו בהלכה ד והערה 4, שלרוב הפוסקים, וכך נפסק בשו"ע פט, א, ומ"ב ד, הזמן שלפני הנץ כשר רק בדיעבד לתפילה. בנוסף לכך למדנו בהערה הקודמת שיש אומרים שאפילו כאשר התפילה במניין נעשית אחר הנץ, בכל זאת עדיף להתפלל בותיקין. לפיכך יוצא שלרוב הפוסקים מוטב להתפלל בותיקין ביחיד, ולא לפני הזמן במניין. וכ"כ אבני ישפה יד, א, ובילקוט יוסף ח"א ע' קלז. אמנם למדנו שלרא"ש ולרבנו ירוחם זמן תפילה לכתחילה "משיכיר", ובמ"ב פט, א, כתב לגבי הניעורים בליל שבועות שיכולים להתפלל במניין לפני הנץ. ובישכיל עבדי ח"ה או"ח י, ד, ובאור לציון ח"ב ז, ד, כתבו שעדיף להתפלל במניין לפני הנץ, שזהו מקרה של שעת הדחק, כי לא יהיה לו אח"כ מניין. וכן דעת החזו"א (הובא באש"י יג, ו)".
שאלה: הכשרת מחבת בשרית: חיממתי שניצל מוכן על מחבת חדשה ללא שמן או כל דבר אחר. המחבת שימשה כמישטח חימום בלבד. האם וכיצד ניתן להכשיר המחבת לצורך טיגון מאכלים סתמיים (חביתה) לארוחה חלבית? האם ניתן להכשירה לצורך טיגון מאכלים חלביים? ב
תשובה: יש לנו כלל שאומר "כבולעו כך פולטו" וכשם שהמחבת נהיתה בשרית בעומדה על האש כך גם אפשר להופכה לסתמית על האש. אך, כדי להופכה לחלבית צריכים לחכות לפסח ואגב ההכשרה של הכלי לפסח תכשירי את המחבת לכל השנה בתור חלבי.
שאלה: חוקים לטבעת נישואין: ב"ה אני מתחתנת בקרוב ואומן, שהוא קרוב, מכין את טבעת הנישואין. הטבעת מורכבת משני צבעים ובחלקה המתכת מרוקעת ומושחרת מעט אך היא עגולה וסגורה. שאלתי אם הטבעת כשרה להינשא בה?
תשובה: מצד הדין אפשר להנשא בטבעת זו בתנאי שאת מסכימה שאם הערך של הטבעת הוא נמוך ממחירה ואפילו אם היא שווה מעט את מסכימה לכך. הטבעת צריכה להיות של הבעל והוא יקדש אותך בה. מזל טוב לנשואיכם.
שאלה: אכילת בשר נא: ה והברכה! על פי ילקוט יוסף חלק ח הילכות איסור והתר חלק א, סימן סז - מהלכות דם, בשם השולחן ערוך סימן סז הלכה א, ב. נכתב כי "מותר לאכול בשר חי בלי מליחה, לאחר שידיחנו מהדם שעל פניו" וקשה לי כיוון שלא נהגנו כך במשפחתינו, אשר על כן שאלותי הן: א) האם מותר לאכול כדבר הזה? ב) האם גם בשר שלא בושל דיו ועודינו נא, מותר לאוכלו לאחר שהומלח כדין, ולא בושל בדמו,אלא דמו פורש לחוץ, והדם אשר בתוך הבשר לא יצא לחוץ?
תשובה: ישנה מחלוקת ראשונים בדבר ולהלכה אנו פוסקים שמותר לאכול בשר נא, אך יש המחמירים כדעת הרמב"ם ואוסרים לאכול חתיכה כזו.
שאלה: ירקות מגוש קטיף?: ברצוני לשאול על מסעדת קפיריה של יטבתה, שבמוסד יד ושם. הכשרות היא אם אנני טועה, של הרב ערוסי. השאלה שלי אם יש שם הקפדה על ירקות מגוש קטיף בלבד,
תשובה: מוסד יד ושם בירושלים מושגח ע"י רבנות ירושלים ולא הרב ערוסי. רמת כשרות רגילה. יש הקפדה על ירק עלים מפוקחים. במידה ותולים שם תעודה של הרב ערוסי נא לעדכן אותנו בדבר.
שאלה: תולעים בתירס: האם יש איזו תקנה או דרך לנקות קלחי תירס מתולעים?
תשובה: אין משמעותה של בעיית החרקים במזון שאסור לאכול את הפרי או הירק, אלא שצריך לבדוק שלא יהיו חרקים. לכן בעיקרון בוודאי שניתן לבדוק את התירס ולנקותו, ולאחר מכן מותר לאכולו. מבדיקות מעבדה שאנו עורכים מתברר ששכיחות החרקים בתירס גבוהה. לכן אין לאכול את התירס כמות שהוא, והדרך לבודקו היא לאחר הבישול לחתוך את הגרגירים לשטוף בגיגית מים, ואח"כ אפשר לאכול את הגרגירים. כמו כן אפשר לאכול גרגירי תירס בקופסאות שימורים או קפואים. בברכת התורה והארץ, הרב יואל פרידמן.
שאלה: בד"צים מרחבי העולם: מהי רמת הכשרות של הבד"צים השונים ברחבי העולם ובפרט בד"צ מנצ סטר?
תשובה: השאלה כללית מדי. הרבנות מאשרת באופן כללי מוצרים שעברו את השגחת בד"ץ מנצ'סטר ובלבד שהם על פי הקרטריונים של הרה"ר דהיינו הקפדה על בישול ישראל, פת ישראל, אי שימוש בחלב ניגר עכו"ם, איסור חדש וכו'.בכל מקרה יש להקפיד כי על כל מוצר מיובא יצויין כי הוא באישור הרה"ר לישראל ולא אין אנו מאשרים את המוצר גם אם הוא נושא ציון של הגוף הנ"ל.
שאלה: אוהל בכובע: האם כובע לאישה או מגבעת לגבר שהמרחק מסביב לראש עולה על טפח (8 ס"מ) יכול ליצור בעיה הלכתית בשבת?
תשובה: כתב השו"ע בסימן ש"א סעיף מ': כובע שהוא מתפשט להלן מראשו טפח (8 ס"מ לחומרא), אסור להניחו בראשו אפילו בבית משום אוהל. וכתב המשנב"ר דדוקא כשהשפה קשיחה ולא נכפפת. והביא את הא"ר שכתב שטעם העולם שנהגו היתר, הוא משום דסומכים עצמם על שיטת רש"י וסיעתו, שסוברים שאין בכובע איסור אוהל כלל. וכתבו כף החיים והמשנב"ר שיש להחמיר כשו"ע אם לא במקום שנהגו להקל. הרב רואי מרגלית.
שאלה: חרל"פ?: אפשר לדעת מי היה הרב חרל"פ ומה פירוש ראשי התיבות של שמו - חרל"פ?
תשובה: הרב חרל"פ זצ"ל שימש כראש ישיבת מרכז הרב לאחר פטירת מיסדה מרן הרב אברהם יצחק הכהן קוק זצ"ל בשנת תרצ"ה ועד לפטירתו בשנת תשי"ב. השם חרל"פ הוא ראשי תיבות: חיה ראש לגלות ליהדות פולין. ספריו המפורסמים "מי מרום" נותנים מבט חדש ועמוק בלימודם. הרב רואי מרגלית.